Puent d'as Cadenas

O puent d'as Cadenas (en hongaro oficialment Széchenyi Lánchíd, literalment "Puent Széchenyi") ye o puent mas antigo y, sin dandalos, tamién o mas conoixito de Budapest, a capital d'Hongría. Historia En a epoca en que se construyió o puent (y dica l'anyo 1873), Buda y Pest constituiban dos ciudaz independients en os dos cantos d'o río Danubio. Antis de fer-se iste puent, Buda y Pest yeran unitas por un puent de barcas que cada anyo, en rematar o verano, yera desmontato ta salvar-lo d'as creixitas d'o río, y se tornaba a construir cada primavera, de traza que as dos ciudaz quedaban isolatas mientres tot l'hibierno. O puent d'as Cadenas fue construito por iniciativa d'o conte hongaro István Széchenyi, que le ha dato o nombre. Széchenyi estió treballando por ista empresa a o menos dende 1820. En zaguerías, as obras se facioron entre 1839 y 1849, seguntes o prochecto y baixo a dirección d'o incheniero anglés William Tierney Clark. Entre atras posibilidaz, s'optó por a solución de fer un puent penchato en o que o tablero central, situato entre as dos pilonas, de 202 metros de largaria, fuese d'os mas luengos d'o mundo en a suya epoca. A largaria total d'o puent ye de 375 metros y l'amplaria de 12,5 metros. Os cables que habrían de sostener o tablero son, en realidat, cadenas tiercas de fierro, y d'aquí le viene o suyo nombre mas popular. En as dentradas d'o puent bi ha estatuas de lions representatos curiosament sin de luenga. O trafico discurre baixo os arcos d'as dos pilonas, d'estilo neoclasico, mientres que as aceras ta os piatons y os ciclistas, adhibitas posteriorment, pasan por difuera d'as pilonas, y son amparatas por mensulas. En rematar a Segunda Guerra Mundial (1945) l'exercito alemán estricalló o tablero d'o puent ta mirar d'aturar l'abance d'as tropas sovieticas. A reconstrucción se fació coincidir con o centenario d'a devantadera, en 1949. As restas orichinals recuperatas que no s'emplegoron ta a reconstrucción se pueden veyer en o Museu d'o Transporte de Budapest. O puent d'as Cadenas fue restaurato entre os anyos 1986 y 1988. Os días festivos se deixa nomás ta os piatons. Referencias Vinclos externos Se veigan as imáchens de Commons sobre o Puent d'as Cadenas.